Elokuussa sata vuotta täyttävä norjalainen John Øyvind Slyngstadli haluaa tietää, mitä tapahtui hänen suomalaiselle merimieskaverilleen. Parivaljakko tapasi 1940-luvun lopulla samalla aluksella ja vietti paljon aikaa myös maissa.

Norjalaisvanhus ei muista varmasti kaverinsa nimenä, mutta se on saattanut olla Matti Hiltunen. Tallella on valokuvia, jotka on otettu 1948 Yhdysvaltain Kaliforniassa.

Jos joku tietää, kenestä on kysymys, Turun Sanomat välittää mielellään tiedon Norjaan.

John Øyvind Slyngstadlin puolesta asiaa hoitava lapsenlapsi otti Turun Sanomiin yhteyttä sähköpostilla. Hän on aikaisemminkin yrittänyt etsiä tuntematonta suomalaismiestä eri medioiden kautta, mutta muutamista julkaistuista jutuista huolimatta tulokset ovat jääneet laihoiksi.

John Øyvind Slyngstadlin lapsenlapsi kirjoittaa kirjeessään seuraavasti:

Jatkuu mainoksen jälkeen Mainos päättyy

”Oheiset valokuvat on otettu Kaliforniassa vuonna 1948. Toisessa on suomalaismies, toisessa isoisäni.

Vaikka isoisälläni ollut sota-aikana tiukkoja tilanteita myrskyjen ja Saksan sukellusveneiden kanssa, halu merille säilyi rauhan tultuakin. Vuonna 1948 hän pestautui espanjalais-amerikkalaiseen alukseen San Fransiscossa. Hän muistelee, että sen nimi oli Don Antonio Selmo.

Laivalla hän tapasi suomalaisen laivapuusepän, joka oli hänen ikätoverinsa eli syntynyt 1916. Tämä oli tullut Amerikkaan norjalaisella laivalla.

Suomalaismies kertoi osallistuneensa talvisotaan yhdessä veljensä kanssa, joka oli kaatunut. Miehellä oli muitakin veljiä, mutta ilmeisesti nuorempia, koska muut eivät päätyneet sotaan. Sisarista hän ei ainakaan puhunut, mutta vanhemmat olivat yhä elossa.

Lyhyen Yhdysvalloissa oleskelun jälkeen parivaljakon rahtialus suuntasi sisällissodan partaalla olleeseen Kolumbiaan. Laiva palasi heti lastin purettuaan, sillä satama oli täynnä sotilaita ilmeisen valmiina kaappaamaan sen. Heidän ollessaan paluumatkalla sisällissota oli jo puhjennut, joten intoa uusintamatkaan ei ollut.

Nuoret merimiehet kiertelivät Kaliforniaa kolmisen viikkoa. Suomalaismies oli tuonut Suomesta mukanaan kameran ja osasi valmistaa kuvia itse. Hän osti myös uuden amerikkalaisen kameran, joka käytti uutta värikuvatekniikkaa. Kehitysliikkeet halusivat ostaa kuvia, mutta suomalainen kieltäytyi. Kyseinen kuvaustekniikka oli yhä patentin suojaama eikä ollut vielä saapunut Eurooppaan.

Sää oli aurinkoinen koko kolmen viikon ajan, mutta päivänä, jolloin oli aika palata Eurooppaan, laskeutui sankka sumu.

Jatkuu mainoksen jälkeen Mainos päättyy

Alus lähti San Pedron satamasta, ja matkaa kesti (ilmeisesti välietappeineen, toim. huom.) yhteensä vuoden. Suomalainen ja isoisäni olivat hyttikavereita.

Eurooppaan saavuttaessa suomalainen otti Marseillessa pestin toiseen amerikkalaislaivaan ja palasi Yhdysvaltoihin. Isoisäni vietti pari päivää Pariisissa ja tuli sieltä laivalla kotiin Norjaan.

Isoisäni oli varma, että suomalaismies palaisi jonakin päivänä Suomeen, koska oli niin päättänyt. Hän arvelee, että miehestä tulisi Amerikassa ottamiensa valokuvien ansiosta Suomessa kuuluisa.

Nuoret merimiehet eivät tavanneet sen koommin eivätkä olleet muutenkaan yhteyksissä.

Isoisäni John Øyvind Slyngstadli on nyt 99-vuotias ja täyttää 3. elokuuta sata vuotta. Hän on silti edelleen hyvin terve.

Hän on kotoisin Länsi-Norjasta ja varttunut maatilalla. Hänellä ei tapahtuma-aikaan ollut omaa perhettä, mutta kaksi veljeä ja elossa olleet vanhemmat. Merilläolovuosinaan hän seilasi maailmaa Japanista Kuubaan, Brasiliaan, Kiinaan, Italiaan ja niin edelleen.

Parhaat muistot hän kertoo saaneensa aikana, jonka vietti suomalaisystävänsä kanssa Kaliforniassa. Hän tunsi kuitenkin velvollisuudekseen palata kotiin, koska oli ollut poissa jo kymmenen vuotta. Muuten hän olisi palannut suomalaisen luokse Amerikkaan.

Olen kuullut tarinan suomalaismiehestä aina silloin tällöin, ja tahtoisin tietää lisää. Isoisäni ei muista varmaksi etunimeä, mutta se saattaa olla Matti. Toisaalta hän on myöhemmin tavannut muita Matti-nimisiä suomalaisia ja voi sekoittaa nimen heihin.

Jatkuu mainoksen jälkeen Mainos päättyy

Sukunimestä hän on varmempi: se lienee Hildonen (Hiltunen? toim. huom). Suomalaisella ei ollut tuolloin vaimoa eikä lapsia, mutta varmasti muita sukulaisia, jotka toivottavasti ovat säilyttäneet Amerikan-kuvat.

Jatkoiko suomalaismies merimiehenä? Palasiko hän koskaan Suomeen. Miten hänen elämänsä eteni heidän erottuaan? Perustiko hän perheen? Yrittikö hän koskaan ottaa yhteyttä Jon Øyvindiin?

Olen varma, että merikaveruksilla olisi paljon juteltavaa, jos he vain pääsisivät yhteyteen kaikkien noiden vuosien jälkeen. Jos suomalainen itse ei ole enää tavoitettavissa, olisin hyvin onnellinen, jos pääsisimme yhteyteen hänen perheensä kanssa – ja isoisäni vielä enemmän!”

Ystävällisin terveisin

Ingrid Vaksvik"

Yhteyden saa laittamalla sähköpostia Turun Sanomien toimitukseen osoitteeseen: ts.uutiset@ts.fi.